CELEX: 
Language: ga
Date: 2021-05-10 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear Rialachán Tarmligthe (AE) 2019/856 a mhéid a bhaineann leis an nós imeachta iarratais agus an nós imeachta roghnúcháin faoin gCiste don Nuálaíocht

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Bunaíodh an Ciste don Nuálaíocht le hAirteagal 10a(8) de Threoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear córas maidir le lamháltais astaíochtaí gás ceaptha teasa a thrádáil laistigh den Aontas agus lena leasaítear Treoir 96/61/CE ón gComhairle, chun tacú leis an nuálaíocht i dteicneolaíochtaí ísealcharbóin agus i bpróisis ísealcharbóin. Ar bhonn na gcumhachtaí tarmligthe a thugtar don Choimisiún leis an Airteagal céanna, an 26 Feabhra 2019 ghlac an Coimisiún Rialachán Tarmligthe (AE) 2019/856 ón gCoimisiún lena bhforlíontar Treoir 2003/87/CE ó Pharlaimint na hEorpa agus ón gComhairle maidir le hoibriú an Chiste don Nuálaíocht, lenar áiríodh mionsonraí maidir leis an nós imeachta iarratais agus na critéir roghnúcháin.
            
            
               Go háirithe, le Rialachán Tarmligthe (AE) 2019/856, bunaíodh nós imeachta roghnúcháin dhá chéim maidir le tionscadail ar mhórscála. Bhí an Coimisiún in ann taithí phraiticiúil a fháil ar na nósanna imeachta roghnúcháin cheana ós rud é gur seoladh an chéad ghlao ar thionscadail ar mhórscála i mí Iúil 2020 le nós imeachta roghnúcháin dhá chéim agus seoladh an chéad ghlao ar thionscadail ar mhionscála i mí na Nollag 2020 le nós imeachta iarratais aon chéime. 
            
            
               Cuireadh breis agus 300 iarratas isteach ar an gcéad ghlao ar thionscadail ar mhórscála. San iomlán, d’iarr na hiarratasóirí deontais breis agus EUR 20 billiún, cé nach raibh i méid cistithe an ghlao ach EUR 1 bhilliún. Léirítear, le mionbhreithniú ar na hiarratais, píblíne de thionscadail teicneolaíochta glaine atá an-láidir agus éagsúil go maith
                  1
               . Cé nach bhfuil an tréimhse chun iarratas a dhéanamh dúnta go fóill, is cosúil gur léiríodh an-chuid spéise sa chéad ghlao ar thionscadail ar mhionscála. 
            
            
               Cé go bhfuil an mheastóireacht ar na hiarratais ón gcéad ghlao ar thionscadail ar mhórscála fós ag dul ar aghaidh, b’fhéidir nach roghnófaí líon ard tionscadal aibí a bhfuil an-chosúlacht orthu toisc an buiséad a bheith teoranta. Chun freagairt don éileamh mór atá ann faoi láthair ar thacaíocht ón gCiste don Nuálaíocht, ba cheart solúbthacht a thabhairt don Choimisiún rogha a dhéanamh idir nós imeachta roghnúcháin dhá chéim nó nós imeachta roghnúcháin aon chéime maidir leis an nglao ar thionscadail ar mhórscála, faoi mar atá ann cheana i gcás an ghlao ar thionscadail ar mhionscála. Le nós imeachta roghnúcháin aon chéime, beidh tréimhse i bhfad níos giorra ann go dtí go ndámhtar na deontais agus féadfar tacaíocht níos tapa a thabhairt don phíblíne de thionscadail teicneolaíochta glaine aibí i gcomhthéacs téarnamh glas tapa. 
            
            
               Ar bhonn an ró-éilimh mhóir ar an gcéad ghlao a seoladh i mí Iúil 2020 agus d’fhonn tacaíocht níos tapa a thabhairt do thionscadail nuálacha teicneolaíochta glaine, ba cheart, dá bhrí sin, Rialachán Tarmligthe (AE) 2019/856 a leasú chun an tsolúbthacht a thabhairt don Choimisiún cinneadh a dhéanamh maidir leis an nós imeachta iarratais a eagrú, agus dá réir sin, maidir leis na nósanna imeachta roghnúcháin a eagrú, i ndá chéim nó in aon chéim amháin. 
            
            
               Déanfaidh an Coimisiún an cinneadh maidir leis an nós imeachta iarratais aon chéime nó dhá chéim a roghnú i gcomhar leis na Ballstáit ar bhonn cás ar chás, ag brath ar an bpíblíne de thionscadail teicneolaíochta glaine a bhfuil an-chosúlacht orthu ó ghlaonna a bhí ann roimhe, d’fhonn freastal ar éileamh an mhargaidh.
            
            
               Baineann leasú breise le cúnamh forbartha tionscadail a d’fhéadfaí a sholáthar le haghaidh tionscadal nach bhfuil aibíocht leordhóthanach bainte amach acu, ach a bhfuil an poitéinseal acu na critéir roghnúcháin uile a chomhlíonadh má dhéantar iad a fhorbairt tuilleadh. Soiléirítear leis an togra gur féidir an cúnamh sin a thabhairt i bhfoirm cúnamh teicniúil freisin.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               I gcomhréir le mír 4 den Chomhthuiscint maidir le Gníomhartha Tarmligthe atá i gceangal leis an gComhaontú Idirinstitiúideach idir Parlaimint na hEorpa, an Chomhairle agus an Coimisiún Eorpach maidir le Reachtóireacht Níos Fearr
                  2
               , rinneadh comhairliúcháin iomchuí le linn phróiseas ullmhúcháin an Rialacháin Tharmligthe seo. Bhí malartú tuairimí ann maidir leis an topaic ag cruinniú an tSainghrúpa um an gCiste don Nuálaíocht an 7 Nollaig 2020. Léiríodh tacaíocht láidir i bhfabhar an leasaithe i gcomhairliúchán i scríbhinn maidir le prionsabal an leasaithe a bhí ar siúl idir an 23 Nollaig 2020 agus an 15 Eanáir 2021 (18 bhfreagra ina fhabhar, 5 fhreagra nach raibh ina fhabhar). Chuathas i gcomhairle le saineolaithe an tSainghrúpa um an gCiste don Nuálaíocht i scríbhinn ina dhiaidh sin idir an 10 agus an 23 Feabhra 2021 maidir le dréacht-téacs an Rialacháin Tharmligthe seo agus thug dhá chomhalta barúlacha i scríbhinn. 
            
            
               Rinneadh na doiciméid atá ábhartha i dtaca leis an gcomhairliúchán a tharchur go comhuaineach chuig Parlaimint na hEorpa agus chuig an gComhairle, mar a fhoráiltear sa Chomhthuiscint maidir le Gníomhartha Tarmligthe. 
            
            
               Cuireadh na barúlacha a chur an sainghrúpa in iúl san áireamh agus an Rialachán Tarmligthe á ullmhú.
            
            
               Foilsíodh an dréacht-Rialachán Tarmligthe ar an tairseach um Rialáil Níos Fearr ar feadh tréimhse aiseolais 4 seachtaine ón 17 Márta go dtí an 14 Aibreán. Le linn na tréimhse sin, fuarthas aiseolas ó bheirt saoránach, seacht ngnólacht agus ocht gcomhlachas gnólachtaí, eagraíochtaí agus comhairleachtaí. Maidir le nós imeachta roghnúcháin aon chéime a thabhairt isteach, léiríodh tuairim dhearfach in 13 bhfreagra, léiríodh tuairim dhiúltach in 2 fhreagra agus níor léiríodh aon tuairim ar an ábhar sin in 2 fhreagra. Den chuid is mó, ba dhíol sásaimh do na páirtithe leasmhara an t‑aga laghdaithe a d’fhéadfadh a bheith ann idir an t‑iarratas agus dámhachtain na ndeontas, rud atá indéanta de bharr an leasaithe. Bhain roinnt aiseolais le heagrú na nglaonna ar thograí, amhail glaonna a dhearadh ionas go bhféadfadh na hiarratasóirí an fhaisnéis uile is gá chun togra iontaofa ardcháilíochta a chur isteach agus ionas go gcuirfí tacaíocht leordhóthanach ar fáil d’iarratasóirí. 
            
            
               Is é aiseolas dearfach a fuarthas maidir le cúnamh forbartha tionscadail a sholáthar i bhfoirm cúnamh teicniúil.
            
            
               3.EILIMINTÍ DLÍ AN GHNÍMH THARMLIGTHE
            
            
               Leis an Rialachán Tarmligthe seo, tugtar isteach leasuithe ábhartha ar Rialachán Tarmligthe (AE) 2019/856 chun foráil a dhéanamh maidir leis an rogha nós imeachta iarratais aon chéime le haghaidh tionscadail ar mhórscála a chistiú faoin gCiste don Nuálaíocht, agus chun soiléiriú a thabhairt maidir leis na foirmeacha ina soláthraítear cúnamh forbartha tionscadail. 
            
            
               Leasaítear Airteagal 9(2)(d) chun na híoseilimintí sainordaitheacha a áireamh i gcinntí ón gCoimisiún lena seoltar glaonna ar thograí atá comhoiriúnach le hiarratas aon chéime maidir le tionscadail ar mhórscála.
            
            
               Leasaítear Airteagal 10 chun an fhéidearthacht a thabhairt isteach nós imeachta roghnúcháin aon chéime a chur i bhfeidhm le haghaidh tionscadail ar mhórscála.
            
         
         
            
               Tugtar isteach Airteagal 12a nua, lena ndéantar tuairisc ar an nós imeachta roghnúcháin maidir le hiarratais a chuirtear isteach le linn an nós imeachta iarratais aon chéime.
            
            
               Leasaítear Airteagal 13(2) chun cúnamh teicniúil a áireamh mar fhoirm cúnaimh forbartha tionscadail a dheonófar i gcomhréir le hAirteagal 12(2).
            
            
               Leasaítear Airteagal 21 chun comhairliúchán leis na Ballstáit a thabhairt isteach maidir le cúnamh forbartha tionscadail i gcás ina gcuirfear an nós imeachta iarratais aon chéime i bhfeidhm, agus chun an oibleagáid tuairiscithe atá ar an gCoimisiún a leathnú chuig na Ballstáit maidir le cinntí dámhachtana a chur chun feidhme sa nós imeachta aon chéime.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 10.5.2021
            
            
               lena leasaítear Rialachán Tarmligthe (AE) 2019/856 a mhéid a bhaineann leis an nós imeachta iarratais agus an nós imeachta roghnúcháin faoin gCiste don Nuálaíocht 
               
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear córas maidir le lamháltais astaíochtaí gás ceaptha teasa a thrádáil laistigh den Aontas agus lena leasaítear Treoir 96/61/CE ón gComhairle
                  3
               , agus go háirithe Airteagal 10a(8), an ceathrú fomhír, de,
            
            
               De bharr an mhéid seo a leanas:
            
            
               (1)Le Rialachán Tarmligthe (AE) 2019/856 ón gCoimisiún
                  4
               , leagtar síos rialacha maidir le hoibriú an Chiste don Nuálaíocht. Bunaítear leis an Rialachán sin nós imeachta iarratais dhá chéim ina bhfuil léiriú spéise agus an t‑iarratas iomlán. 
            
            
               (2)Cé go bhfuil sé de bhuntáiste ag an nós imeachta iarratais dhá chéim an t‑ualach riaracháin a laghdú le haghaidh thogróirí an tionscadail sa chéad chéim, méadaíonn sé an tréimhse idir cur isteach na n‑iarratas agus soláthar cistithe do na tionscadail rathúla. Léiríodh leis an taithí a fuarthas leis an gcéad ghlao ar thograí, lena bhfuarthas líon ard iarratas a raibh leibhéil éagsúla aibíochta tionscadail ag baint leo, go bhfuil gá an tréimhse sin a laghdú chun tacaíocht a thabhairt do thionscadail aibí in am trátha. Bheadh tairbhí ag baint le laghdú na tréimhse sin freisin i gcomhthéacs an téarnaimh eacnamaíoch, i gcás ina bhfuil gá infheistíochtaí a bhaineann le huas-scálú teicneolaíochtaí glana a shlógadh go gasta.
            
            
               (3)Dá bhrí sin, is gá foráil a dhéanamh maidir le nós imeachta iarratais aon chéime ina bhfuil an t‑iarratas iomlán gan céim an léirithe spéise. Ba cheart go mbeadh an Coimisiún in ann rogha a dhéanamh idir an nós imeachta iarratais dhá chéim agus an nós imeachta iarratais aon chéime, de réir mar is iomchuí, agus cinneadh á dhéanamh aige maidir le seoladh na nglaonna ar thograí. 
            
            
               (4)Le Rialachán Tarmligthe (AE) 2019/856, foráiltear do chúnamh forbartha tionscadail le haghaidh tionscadail nach gcomhlíonann an critéar maidir le haibíocht tionscadail a leagtar amach in Airteagal 11(1), pointe (c) den Rialachán sin, ach a bhfuil an poitéinseal acu an critéar sin a chomhlíonadh. I gcomhréir le hAirteagal 13(2) de Rialachán Tarmligthe (AE) 2019/856, féadfaidh an cúnamh a bheith i bhfoirm deontais agus san fhoirm sin amháin. Chun forbairt bhreise na dtionscadal sin a éascú, is gá soláthar cúnaimh den sórt sin i bhfoirm cúnamh teicniúil a cheadú freisin. 
            
            
               (5)Ba cheart, dá bhrí sin, Rialachán Tarmligthe (AE) 2019/856 a leasú dá réir sin, 
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Leasuithe ar Rialachán Tarmligthe (AE) 2019/856
            
            
               Leasaítear Rialachán Tarmligthe (AE) 2019/856 mar a leanas:
            
            
               (1)in Airteagal 9, leasaítear mír 2 mar a leanas:
            
         
         
            
               (a)cuirtear an méid seo a leanas in ionad phointe (d): 
            
            
               ‘(d) tuairisc ar an nós imeachta iarratais lena sonraítear cé acu a bhfuil feidhm ag an nós imeachta aon chéime nó ag an nós imeachta dhá chéim, agus liosta mionsonraithe faisnéise agus doiciméadachta atá le cur isteach leis an iarratas.’;
            
            
               (b)cuirtear an méid seo a leanas in ionad phointe (f): 
            
            
               ‘(f) i gcás ina bhfuil tionscadail ar mhionscála faoi réir nós imeachta iarratais simplithe i gcomhréir le hAirteagal 10(4) agus faoi réir nós imeachta roghnúcháin sonrach i gcomhréir le hAirteagal 12b, na rialacha maidir leis na nósanna imeachta sonracha sin;’;
            
            
               (2)Leasaítear Airteagal 10 mar a leanas:
            
            
               (a)cuirtear an méid seo a leanas in ionad mhír 1:
            
            
               ‘1. Baileoidh an comhlacht cur chun feidhme na hiarratais agus eagróidh sé an nós imeachta iarratais mar a chinntear de bhun Airteagal 9(2), pointe (d).’;
            
            
               (b)cuirtear an méid seo a leanas in ionad mhíreanna 2 agus 3:
            
            
               ‘2. Is é a bheidh sa nós imeachta iarratais dhá chéim na céimeanna seo a leanas ina dhiaidh sin:
            
            
               (a)céim an léirithe spéise;
            
            
               (b)céim an iarratais iomláin.
            
            
               Ag céim an léirithe spéise, cuirfidh togróir an tionscadail isteach tuairisc ar phríomhthréithe an tionscadail i gcomhréir leis na ceanglais a leagtar síos sa ghlao ábhartha ar thograí, lena n‑áirítear tuairisc ar éifeachtacht, leibhéal nuálaíochta agus aibíocht an tionscadail mar a shonraítear in Airteagal 11(1), pointí (a), (b) agus (c).
            
            
               Ag céim an iarratais iomláin, cuirfidh togróir an tionscadail isteach tuairisc mhionsonraithe ar an tionscadal agus an doiciméadacht tacaíochta uile, lena n‑áirítear an plean um malartú eolais.
            
            
               3. I gcás ina bhfuil feidhm ag an nós imeachta iarratais aon chéime, cuirfidh togróir an tionscadail isteach iarratas iomlán mar a bhfuil tuairisc air i mír 2, an tríú fomhír.’;
            
            
               (3)Leasaítear Airteagal 12 mar a leanas: 
            
            
               (a)cuirtear an méid seo a leanas in ionad theideal Airteagal 12:
            
            
               ‘Nós imeachta roghnúcháin maidir leis an nós imeachta iarratais dhá chéim’;
            
            
               (b)scriostar mír 6;
            
            
               (4)cuirtear na hAirteagail 12a agus 12b seo a leanas isteach:
            
            
               ‘Airteagal 12a
            
         
         
            
               Nós imeachta roghnúcháin maidir leis an nós imeachta iarratais aon chéime
            
            
               1. Ar bhonn na n‑iarratas a fhaightear, déanfaidh an comhlacht cur chun feidhme measúnú ar incháilitheacht gach tionscadal i gcomhréir le hAirteagal 10a(8) de Threoir 2003/87/CE. Ansin leanfaidh an comhlacht cur chun feidhme ar aghaidh le roghnú na dtionscadal incháilithe faoi mhíreanna 2 agus 3 den Airteagal sin.
            
            
               2. Ar bhonn na n‑iarratas a fhaightear, tarraingeoidh an comhlacht cur chun feidhme suas liosta na dtionscadal a chomhlíonann na critéir roghnúcháin a leagtar síos in Airteagal 11 agus leanfaidh sé ar aghaidh le meastóireacht agus rangú na dtionscadal bunaithe ar na critéir roghnúcháin a leagtar síos san Airteagal sin. Chun críocha na meastóireachta sin, cuirfidh an comhlacht cur chun feidhme na tionscadail i gcomparáid leis na tionscadail as an earnáil chéanna chomh maith le tionscadail as earnálacha eile. Ag deireadh na meastóireachta, tarraingeoidh an comhlacht cur chun feidhme suas liosta tionscadal réamhroghnaithe.
            
            
               3. I gcás ina dtagann an comhlacht chur chun feidhme ar an gconclúid go gcomhlíonann tionscadal na critéir roghnúcháin a leagtar síos in Airteagal 11(1), pointí (a), (b), (d) agus (e) agus, i gcás inarb infheidhme, na critéir roghnúcháin a bhunaítear i gcomhréir le hAirteagal 11(2), ach nach gcomhlíonann sé an critéar a leagtar síos in Airteagal 11(1), pointe (c), déanfaidh an comhlacht cur chun feidhme measúnú ar phoitéinseal an tionscadail sin chun an critéar roghnúcháin sin a chomhlíonadh má dhéantar é a fhorbairt tuilleadh. I gcás ina gcinntear go bhfuil an poitéinseal sin ag an tionscadal, féadfaidh an comhlacht cur chur chun feidhme cúnamh forbartha tionscadail a dhámhachtain ar an tionscadal lena mbaineann nó, i gcás inarb é an Coimisiún a dhéanann cúnamh forbartha tionscadail a dhámhachtain, féadfaidh an comhlacht cur chun feidhme a mholadh don Choimisiún cúnamh forbartha tionscadail a dhámhachtain ar an tionscadal.
            
            
               4. Cuirfear an liosta tionscadal réamhroghnaithe dá dtagraítear i mír 2 agus, i gcás inarb infheidhme, an moladh dá dtagraítear i mír 3 in iúl don Choimisiún agus áireofar leis an méid seo a leanas ar a laghad:
            
            
               (a)
                     deimhniú go gcomhlíontar na critéir incháilitheachta agus roghnúcháin;
            
            
               (b)
                     mionsonraí maidir le meastóireacht agus rangú an tionscadail;
            
            
               (c)
                     costais iomlána an tionscadail agus costais ábhartha dá dtagraítear in Airteagal 5, in euro;
            
            
               (d)
                     an iarraidh ar an tacaíocht iomlán ón gCiste don Nuálaíocht in euro,
            
            
               (e)
                     méid réamh-mheasta astaíochtaí gás ceaptha teasa atá le seachaint;
            
            
               (f)
                     méid réamh-mheasta fuinnimh atá le táirgeadh nó le stóráil;
            
            
               (g)
                     méid réamh-mheasta CO2 atá le stóráil;
            
            
               (h)
                     faisnéis maidir le foirm dlí na tacaíochta ón gCiste don Nuálaíocht a d’iarr togróir an tionscadail.
            
            
               5. Ar bhonn an mhéid a cuireadh in iúl de bhun mhír 4 den Airteagal sin, agus tar éis dó dul i mbun comhairliúcháin leis na Ballstáit i gcomhréir le hAirteagal 21(2), glacfaidh an Coimisiún an cinneadh dámhachtana lena sonraítear an tacaíocht le haghaidh na dtionscadal roghnaithe agus, i gcás inarb iomchuí, tarraingeoidh sé suas liosta ionadaithe.
            
            
               Airteagal 12b
            
            
               Nós imeachta roghnúcháin le haghaidh tionscadail ar mhionscála
            
            
               De mhaolú ar Airteagail 12 agus 12a, féadfar nós imeachta roghnúcháin sonrach a chur i bhfeidhm maidir le tionscadail ar mhionscála.’;
            
            
               (5)in Airteagal 13, cuirtear an méid seo a leanas in ionad mhír 2:
            
            
               ‘2. Déanfaidh an Coimisiún nó an comhlacht cur chun feidhme an cúnamh forbartha tionscadail a dhámhachtain i gcomhréir le hAirteagal 12(2) nó 12a(3) i bhfoirm deontais nó i bhfoirm cúnamh teicniúil.’;
            
            
               (6)Leasaítear Airteagal 21 mar a leanas:
            
         
         
            
               (a)i mír 2, cuirtear an méid seo a leanas in ionad phointe (a):
            
            
               ‘(a) an liosta tionscadal réamhroghnaithe, lena n‑áirítear an liosta ionadaithe, agus an liosta tionscadal atá beartaithe le haghaidh cúnamh forbartha tionscadail i gcomhréir le hAirteagal 12(2), an dara fomhír nó le hAirteagal 12a(3), roimh dhámhachtain na tacaíochta;’;
            
            
               (b)cuirtear an méid seo a leanas in ionad mhír 4:
            
            
               ‘4. Tuairisceoidh an Coimisiún do na Ballstáit maidir leis an dul chun cinn atá déanta a mhéid a bhaineann leis an Rialachán seo a chur chun feidhme, go háirithe maidir le cur chun feidhme na gcinntí dámhachtana dá dtagraítear in Airteagal 12(5) nó in Airteagal 12a(5).’;
            
            
               (7)in Airteagal 27, cuirtear an méid seo a leanas in ionad mhír 4:
            
            
               ‘4. Cuirfidh togróirí an tionscadail faisnéis mhionsonraithe ar fáil maidir leis na gníomhaíochtaí atá beartaithe i gcomhréir le míreanna 1 agus 2 den Airteagal sin sa phlean um malartú eolais arna chur isteach i gcomhréir le hAirteagal 10(2), an tríú fomhír.’.
            
            
               Airteagal 2
            
            
               Teacht i bhfeidhm
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 10.5.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
               
            
         
         
            
                  
                     (1)
                  
                        Féach an tuarascáil ar na hiarratais: https://ec.europa.eu/clima/sites/clima/files/innovation-fund/large-scale_call_statistics_en.pdf
               
               
                  
                     (2)
                  
                        Comhaontú Idirinstitiúideach idir Parlaimint na hEorpa, Comhairle an Aontais Eorpaigh agus an Coimisiún Eorpach an 13 Aibreán 2016 maidir le Reachtóireacht Níos Fearr (IO L 123, 12.5.2016, lch. 1).
               
               
                  
                     (3)
                  
                        IO L 275, 25.10.2003, lch. 32.
               
               
                  
                     (4)
                  
                        Rialachán Tarmligthe (AE) 2019/856 ón gCoimisiún an 26 Feabhra 2019 lena bhforlíontar Treoir 2003/87/CE ó Pharlaimint na hEorpa agus ón gComhairle maidir le hoibriú an Chiste don Nuálaíocht (IO L 140, 28.5.2019, lch. 6).